Weermaglede glo omgekoop by grenspos | Maroela Media
Weermaglede glo omgekoop by grenspos
Daar is talle vrae oor beweerde omkopery van lede van die Suid-Afrikaanse Nasionale Weermag (SANW) by die Beitbrug-grenspos tussen Suid-Afrika en Zimbabwe.
Volgens 'n Carte Blanche-onthulling wat Sondag uitgesaai is, het weermaglede oënskynlik omkoopgeld op dié grenspos aanvaar van diegene wat die land onwettig wil binnekom.
Die DA het ná afloop van dié uitsending gesê hy sal aan die minister van verdediging, Thandi Modise, skryf om te versoek dat 'n onafhanklike ondersoek na dié bewering van stapel gestuur word.
Volens Kobus Marais, die DA se skaduminister van verdediging, versoek die party dat die betrokke beamptes aanspreeklik gehou word vir hul onwettige gedrag, asook die versuim en verontagsaming van hul grondwetlike rolle, verpligtinge en mandaat.
"Die ondersoek moet ook poog om oplossings te vind wat sal verseker dat dié soort onwettige aktiwiteite nie herhaal word nie," het Marais gesê.
Die departement sal na verwagting Woensdag voor die parlementêre portefeuljekomitee oor verdediging verskyn en die DA sê hy sal die geleentheid gebruik om antwoorde van die departement te kry.
"Dié vorm van korrupsie deur die einste mense wat die taak het om wet en orde by ons grense te handhaaf, is 'n aanduiding van 'n veel groter probleem, naamlik 'n gebrek aan uitvoerende toesig en die algemene verrotting wat in die departement van verdediging en die SANW ingesypel het.
"Die situasie stook ook verder lede van die publiek se wantroue in die weermag en vyandigheid tussen Suid-Afrikaners en immigrante wat die land wettig binnekom."
Die SANW het Dinsdagaand in 'n verklaring gesê hy neem kennis van die onthulling en sal ook ondersoek instel.
Die hoof van die SANW, genl. Rudzani Maphwanya, en lede van die weermag se bevelraad het weermaglede weer eens daaraan herinner dat geen misdaad geduld of ongestraf sal bly in die weermag nie, ongeag die rang of posisie.
Prokureur skuldig wat vrou verkrag, aanrand
Korrupsie, omkopery en wanbestuur is nie nuwe normaal in SA. Volgens hulle doen hul niks verkeerd nie, want almal doen dit.
Ons land is absoluut vrot tot in die kern. Hoe draai mens dit om want vir sekeres kom dit voor of dit deel is van kultuur.
Dit is algemeen dat 200 rand jou vrye teuels gee om oor die grens onwettig te kom dit is nie 'n geisoleerde geval dit is algemeen.